Orchomenus (Boeotia)

**Orchomenus** (Graece: Ορχομενός) est urbs et demus Boeotiae in Graecia flumini Cephisso adiacens in olim ora boreo-septentrionali Copaidis paludis, in quam flumen influxit quaeque a saeculo undevicesimo exsiccata est. Urbi sunt 10732 incolarum, omni demo 13962 (status: 2001). Multae fabulae Graeciae antiquae cum hoc loco conexae sunt. Iam ab Neolithico inhabitatus locus est archaeologicus maximi momenti. Antiquitate a Thebanis coacta nonnumquam pars fuit Boeotici Foederis, saepe tamen a Lacedaemoniis adiuta autonomiam bello sibi vindicare conata est. Plerumque etiam "Orchomenos Minyarum" dicitur, ne urbe Orchomeno in Arcadia confundatur.

## Demus 
Orchomeni demus anno 2011 in administratione renovanda (vide: Libellus Callicratis) his duobus demis pristinis coniungendis, qui ex tunc "unitates populares" (Graece: δημοτική ενότητα) sunt, formatus est:

## Historia 
Inito Orchomenus a Minyis inhabitasse traditur. Minyae qui fuerunt nescitur, quia tempore historico, quod dicitur, non iam inveniebantur. Prima hominum vestigia a circiter 6000 a.C.n. repetunt; tenuia fictilia cana annorum 2000–1600 a.C.n., quae effossa sunt, a Henrico Schliemann fictilia "Minyeia" nominata sunt. Secundo milleniii 2 a.C.n. dimidio Orchomenus caput fuit magni regni aetatis Mycenaeae. Domus regiae reliquiae ac sepulcrum forma tholi a Schliemann effossum ("thesaurus Minyae" dictum) divitas potentiamque civitatis testantur.

Post pugnam ad Thermopylas commissam Orchomenus ad Persarum partes transiit. Persis devictis urbs debilitata erat. Anno 427/26 a.C.n. Orchomenus gravi terraemotu deleta est, ut Thucydides narrat. Anno 371 a.C.n. bello Thebanorum vicinorum cum Lacedaemoniis urbs Lacedaemonios fovit – denuo eos, qui victi sunt. Anno 364 a.C.n. urbs a Thebanis primo deleta est, iterum anno 349 a.C.n.. Philippo II Alexandri Magni patre regnante urbs rursum aedificata, anno 87 a.C.n. a Sulla expugnata et Rei Publicae Romanae inserta est. Ex tunc Orchomenus parva ac ignobilis remanebat.

## Mythologia 
Orchomenus multis in fabulis invenitur. Deo Dionyso modo nato, quem Hera persecuta est, fuit perfugium. *Athamas* rex et coniunx eius *Ino* puerum vestimentis puellaribus indutum in gynaeceo ali iusserunt.

Apud Homerum urbis incolae expeditionis contra Troiam partem ceperunt rege *Ialmeno* ac fratre eius *Ascalapho* ducibus.

Fabula de Heracle Orchomeni regem *Erginum* Thebis dominari tradidit. Heracles et rex Amphitruo copias Minyarum devicerunt, regem Erginum interfeceruntt, urbem arcemque everterunt.

## Reliquiae urbis antiquae 
[thumb|Reliquiae Orchomeni nondum effossae, ab [Euardus Dodwell|Eduardo Dodwell ante annum 1821 pictae]]
* Ruinae theatri lateri montis *Acontii*, cuius in culmine fuit acropolis, incisi, verisimiliter a quarto saeculo repetentis, quod ab anno 1972 effoditur.
* Tholus "Thesaurus Minyae" dicta, quae anno 1880 a Schliemann reperta est. Non est autem thesaurus, sed sepulcrum magnitudine ac architectura "Thesauro Atrei" Mycenarum simile. Tempore Pausaniae (saeculo secundo) adhuc integrum fuit.
* Reliquiae templi Charitum.
* Moenia temporis hellenistici.
* Ecclesia byzantina anno 873 condita magnum numerum fragmentorum columnarum continet, quae ex Charitum templo oriundae, ut putatur, ad parietes erigendos adhibitae sunt.
* Tropaeum nuper repertum, quod post Sullae de Mithridate victoria positum est (nondum visi potest, quia renovatione eget).

## Bibliographia 
* Erwin Freund: Orchomenos, in: *Griechenland. Lexikon der historischen Stätten*, ed.a Siegfried Lauffer, Monaci 1989, p. 492-494. ISBN 3-406-33302-8
* J.A.O. Larsen: Orchomenus and the Formation of the Boeotian Confederacy in 447 B.C.,  *Classical Philology*, Vol. 55, 1960, p. 9-18.
* Mogens Herman Hansen: Orchomenos, in: *An Inventory of Archaic and Classical Poleis*, ed. a Mogens Herman Hansen et Thomas Heine Nielsen, Oxoniae 2004, p. 446-448. ISBN 0-19-814099-1

## Nexus externi 
* Universitas Monacensis de Orchomeno

## Notae 
Categoria:Urbes Graecae antiquae
Categoria:Loci habitati Boeotiae
Categoria:Demi Graeciae
Categoria:Loci archaeologici Graeciae